送趙承之官滿還朝
作者：蘇過
朝代：宋

paragraphs: 先君昔論交，士爲天下服。
同升顧周行，歲晚逢吏部。
俱懷丘明恥，共棄夫子惡。
君方汗血駒，早就凌夢鄉賦。
千里不難到，乃願伯樂顧。
懷謁來中山，自許相如慕。
荆州一得見，意已輕萬戶。
我時望膺門，通達愧文舉。
顧茲豪傑人，驥尾失早附。
蹉跎二十年，塵滿幷州路。
班荆話疇昔，墮淚髪垂素。
中郎真有子，盡以功名付。
文章蓋餘事，剛茹柔不吐。
聊從兩油幕，謾借將軍筯。
笑談出羽檄，橫槊縱奇句。
吾聞明天子，赫赫張治具。
網羅到巖穴，況子籍其譽。
鐫功燕然山，行有千載遇。
豈宜山谷中，尚使騏驥騖。
請緩三逕歸，執筆太史柱。